M. Maďarič, minister kultúry SR: (2007-09-13):
Vážená pani poslankyňa, teší ma váš záujem o rezort kultúry a dovoľte mi teda odpovedať na vašu pomerne široko koncipovanú otázku, čo rezort kultúry za rok vlády urobil. Činnosť ministerstva kultúry sa odvíja v súlade s programovým vyhlásením vlády a jeho zámermi a v napĺňaní úloh vyplývajúcich z plánu práce vlády, z plánu legislatívnych úloh vlády, ako aj z operatívnych a iniciatívnych úloh. V období, ktoré vás zaujíma, ministerstvo kultúry predložilo na rokovanie vlády a následne do parlamentu návrh zákona o digitálnom vysielaní programových služieb a poskytovaní iných obsahových služieb prostredníctvom digitálneho prenosu a o zmene a doplnení niektorých zákonov, tzv. zákon o digitálnom vysielaní. Príprava právnej úpravy vychádzala najmä z požiadavky Európskej komisie a prísľubu Slovenskej republiky zabezpečiť plynulý prechod na digitálne vysielanie tak, aby bolo možné opustiť analógové televízne vysielanie v terestriálnom prostredí do roku 2012. Navrhovaná právna úprava by mala vytvoriť stabilné prostredie pre digitálne vysielanie na území Slovenskej republiky a zabezpečiť podmienky pre slobodné poskytovanie obsahových služieb prostredníctvom digitálneho prenosu, ktoré nebudú brzdiť rozvoj možných  digitálnych platforiem. Navrhovaná právna úprava tiež vytvára stabilný legislatívny rámec prechodu z analógového na digitálne terestriálne televízne vysielanie tak, aby neboli negatívne dotknuté práva televíznych vysielateľov využívajúcich v súčasnosti analógové frekvencie. Ďalej, návrh zákona, ktorým sa mení a dopĺňa zákon č. 618/2003 Z. z. o autorskom práve a právach súvisiacich s autorským právom, tzv. autorský zákon, a o zmene a doplnení niektorých zákonov. Predkladanou právnou úpravou sa do právneho poriadku Slovenskej republiky transponovala Smernica Európskeho parlamentu a Rady o vymožiteľnosti práv duševného vlastníctva. Navrhovanou právnou úpravou sa po prvýkrát novelizuje autorský zákon, ktorý nadobudol platnosť 1. januára 2004, teda pred vstupom Slovenska do Európskej únie. Právne úpravy preto reflektujú členstvo Slovenska v EÚ, a to najmä v kontexte rozvoja jednotného trhu, voľného pohybu tovaru a služieb s predmetmi chránenými právami duševného vlastníctva. Predloženou právnou úpravou autorského zákona sa odstraňujú aj identifikované nepresnosti doterajšej právnej úpravy, ktoré vyplynuli z členstva Slovenska v EÚ alebo sa prejavili počas jej uplatnenia v praxi. Ďalej to bol návrh na ratifikáciu Dohovoru o ochrane a podpore a rozmanitosti kultúrnych prejavov, UNESCO prijatého v Paríži 20. októbra 2005. Materiál spracovalo ministerstvo v súlade s povinnosťou členského štátu UNESCO predložiť prijatý medzinárodný nástroj na vnútroštátne prerokovanie a schválenie vládou Slovenskej republiky a Národnou radou Slovenskej republiky. Zámerom Európskej komisie a členských štátov EÚ bolo ratifikovať dohovor do konca roka 2006 a spoločne uložiť ratifikačné listiny v UNESCO. Prijatie dohovoru nadväzuje na doterajšie aktivity UNESCO v oblasti medzinárodnoprávnej ochrany kultúry a s ňou súvisiacich aspektov a obsahovo nadväzuje na všeobecnú Deklaráciu UNESCO o kultúrnej rozmanitosti prijatej na Generálnej konferencii 2. novembra 2001. Cieľom dohovoru je stanovenie princípov na rozvoj interakcie medzi rozmanitými kultúrami, uznanie osobitného charakteru kultúrnych aktivít, tovarov a služieb a prijímanie takých politík a opatrení na ochranu a podporu rozmanitosti kultúrnych prejavov, ktoré pri zachovaní princípu rovnocennosti dohovoru s inými medzinárodnými zmluvami zabezpečia slobodnú tvorbu, rozvoj, šírenie kultúrnych prejavov, ako i slobodu produkcie v rámci kultúrneho priemyslu. Ďalej to bol návrh zákona o podmienkach evidencie verejného šírenia a uchovávania audiovizuálnych diel, multimediálnych diel a zvukových záznamov umeleckých  výkonov, tzv. audiovizuálny zákon. Príprava novej právnej úpravy vychádzala najmä z požiadavky zabezpečenia ochrany audiovizuálneho dedičstva Slovenskej republiky, a to v nadväznosti na podpísanie Európskeho dohovoru o ochrane audiovizuálneho dedičstva a jeho Protokolu o ochrane televíznej produkcie z 8. novembra 2001, ako aj z riadneho členstva Slovenského filmového ústavu ako archívu audiovizuálneho dedičstva Slovenskej republiky v Asociácii združujúcej najvýznamnejšie národné médiatéky a filmové archívy sveta. V nadväznosti na túto požiadavku sa pri príprave novej právnej úpravy zohľadnil aj technologický pokrok informačnej spoločnosti vrátane jeho medzinárodného aspektu a požiadavka verejnosti na zvýšenú ochranu maloletých pred nevhodným obsahom audiovizuálnych diel, zvukových záznamov slovných alebo hudobných diel a multimediálnych diel, najmä počítačových hier. Navrhovaný právny predpis tak predstavuje komplexnú úpravu povinností fyzických osôb a právnických osôb pri výrobe, verejnom šírení a evidencii audiovizuálnych diel, zvukových záznamov umeleckých výkonov a multimediálnych diel, ako aj postavenie nezávislého producenta. Ďalej ustanovuje jednotný systém označovania na ochranu maloletých, upravuje podmienky ochrany a obnovy audiovizuálneho dedičstva Slovenskej republiky a v tejto súvislosti aj postavenie, úlohy a činnosti Slovenského filmového ústavu ako príspevkovej organizácie štátu. Ďalej, Návrh stratégie rozvoja múzeí a galérií v Slovenskej republike do roku 2011. Tento návrh stratégie rozvoja múzeí a galérií  je postavený ako rámcový strednodobý plán vychádzajúci z ich poslania vo vedomostnej spoločnosti. Cieľom stratégie je prioritne nasmerovať ľudské a materiálne zdroje, odborné procesy a technológie na efektívne plnenie stanovených cieľov, ktoré boli rozpracované v štyroch oblastiach: zlepšenie stavu odbornej správy a ochrany hnuteľného kultúrneho dedičstva, implementácia nových informačných technológií zo základných činností múzeí a galérií, rozvoj ľudských zdrojov a revitalizácia prezentačných činností s dôrazom na výchovno-vzdelávaciu činnosť. Stratégia rozvoja múzeí a galérií rieši problematiku vrcholných múzejných a galerijných inštitúcií priamo riadených ministerstvom, múzeí a galérií zriaďovaných ústrednými orgánmi štátnej správy, problematiku regionálnych a miestnych múzeí a galérií, národnostných múzeí, ako aj múzeí v prírode. Dôležitú časť stratégie tvorí financovanie múzeí a galérií, stanovenie investičných priorít podpory z finančných zdrojov Európskej únie, iných finančných nástrojov, ako aj generovanie príjmov a výnosov. Ďalej, návrh optimalizácie infraštruktúry verejnoprávnych vysielateľov v podmienkach digitalizácie vysielania. V materiáli sa v širšom mediálnom a spoločensko-politickom i medzinárodnom kontexte analyzuje súčasný stav a načrtáva vízia rozvoja médií verejnej služby na Slovensku. V súvislosti s tým sa formulujú základné východiská, obsah a poslanie vysielania verejnej služby v podmienkach informačnej spoločnosti. Definujú sa jeho kritériá a mechanizmy ich vyhodnocovania. Veľká pozornosť sa venuje analýze zdrojov financovania médií verejnej služby, predkladajú sa niektoré systémovo nové prístupy a mechanizmy. Realizáciou navrhovaných opatrení sa utvoria predpoklady na uplatnenie európskeho modelu verejnej služby a štandardizáciu trhu elektronických médií na Slovensku. Dôležitou súčasťou materiálu je návrh riešenia infraštruktúry médií verejnej služby v podmienkach prechodu na digitálne vysielanie. Ministerstvo odporúča pripraviť projekt výstavby spoločnej budovy pre potreby činnosti Slovenskej televízie, Slovenského rozhlasu a prípadne aj Tlačovej agentúry Slovenskej republiky, vrátane návrhu na využitie súčasných budov uvedených inštitúcií na zabezpečenie financovania tohto projektu. Návrh koncepcie starostlivosti o tradičnú ľudovú kultúru –        – cieľom predkladanej koncepcie je vytvoriť také podmienky starostlivosti o tradičnú ľudovú kultúru, aby sa zachovala vo svojom prirodzenom prostredí a nestratila sa z kultúrneho vedomia občanov Slovenska, bola inštitucionálne chránená a prístupná pre súčasné a budúce generácie. K tomu by mali slúžiť koordinované opatrenia smerujúce k identifikácii, dokumentácii, ochrane a účinnejšiemu prístupu k informáciám o nej, ako aj k podpore ešte jestvujúcich foriem. Základným zámerom návrhu koncepcie starostlivosti o tradičnú ľudovú kultúru je zmeniť pohľad na tradičnú ľudovú kultúru a stanoviť konkrétne nástroje a strategické úlohy na dosiahnutie cieľov. Návrh koncepcie je jedným zo základných dokumentov, ktoré prispejú k plneniu záväzkov vyplývajúcich Slovenskej republike z medzinárodných zmlúv a významných dokumentov UNESCO, ako sú Dohovor na ochranu nehmotného kultúrneho dedičstva a Dohovor o ochrane a podpore rozmanitosti kultúrnych prejavov. Návrh koncepcie zabezpečenia prezentácie slovenského umenia a kultúry v zahraničí – materiál vytvára predpoklady na splnenie úloh definovaných v rozpracovaní programového vyhlásenia vlády v pôsobnosti ministerstva na roky 2006 – 2010 v oblasti prezentácie slovenskej kultúry v zahraničí. Cieľom predkladaného návrhu je ozrejmiť kompetencie a definovať ciele a hlavné úlohy rezortu kultúry vo vzťahu k štátnym i neštátnym subjektom, ktoré sa vo väčšej alebo menšej miere podieľajú na prezentačných aktivitách. Ďalej, Návrh rámcového zabezpečenia účasti Slovenskej republiky na podujatí „Európske hlavné mesto kultúry“ Slovensko 2013. Ministerstvo ako gestor projektu za Slovensko v súlade s rozhodnutím Európskeho parlamentu a Rady, podľa ktorého dotknutá krajina vyhlasuje súťaž o titul najmenej 6 rokov pred začiatkom podujatia v roku 2013, vyhlásilo súťaž miest 26. januára 2007. Súťaž je dvojkolová. Prvá výzva, teda fáza predbežného výberu je plánovaná na február až september 2007. Maximálne 10 mesiacov po uverejnení výzvy by mala zasadnúť po prvýkrát zmiešaná komisia panelových odborníkov zložených zo zástupcov Európskej komisie a ministerstva. Ďalej, Koncepcia ochrany pamiatkového fondu a kultúrneho dedičstva v krízových situáciách. Základnou úlohou koncepcie je definovať a pripraviť na vykonanie všetky potrebné opatrenia na ochranu pamiatkového fondu a kultúrneho dedičstva v krízových situáciách definovaných ústavným zákonom č. 227/2002 Z. z. o bezpečnosti štátu v čase vojny, vojnového stavu, výnimočného stavu a núdzového stavu a zákonom č. 387 o riadení štátu v krízových situáciách mimo času vojny a vojnového stavu a zákonom č. 42 o civilnej ochrane obyvateľstva. Koncepcia je formulovaná na obdobie rokov 2007 – 2009, vychádza z analýzy a sumarizácie súčasného stavu legislatívnych noriem, inštitucionálneho zabezpečenia krízového riadenia, realizovaných strategických výstupov a analýzy vykonávaných opatrení v rezorte kultúry. Koncepcia s ohľadom na účinnosť opatrení zohľadňuje druhovú rôznorodosť súčastí kultúrneho dedičstva v členení na pamiatkový fond, zbierkové predmety múzeí a galérií, historické knižné dokumenty a knižné fondy, audiovizuálne dedičstvo a iné súčasti kultúrneho dedičstva. Koncepcia stanovuje systém opatrení, ktorými sa zlepšia podmienky na ochranu kultúrneho dedičstva v prípade krízovej situácie, prípravu a kontrolu preventívnych opatrení a školenie odborných zamestnancov. Ďalej, Návrh nového projektu rekonštrukcie, modernizácie a dostavby areálu Slovenskej národnej galérie v Bratislave. Vzhľadom na skutočnosť, že pôvodný stavebný zámer schválený v roku 2001 navrhoval len nevyhnutnú minimálnu rekonštrukciu, opravu priestorov bez zásadného prehodnotenia celku, bez pridávania nových funkčných objemov a bez precizovania uplatnenia náročných klimatických a bezpečnostných technológií, napr. nevyhnutné parametre teploty a relatívnej vlhkosti vo výstavných priestoroch, osobitne akútnou sa ukázala potreba komplexného prehodnotenia pôvodného zámeru, najmä vzhľadom na možnosť realizácie rozvojového modelu Slovenskej národnej galérie, vybudovania multifunkčného galerijného pracoviska zodpovedajúceho európskym štandardom 21. storočia. Ďalej, projekt Otvorený deň v múzeách a galériách. Cieľom projektu je podporiť vzťah detí a mládeže ku kultúrnym hodnotám a dosiahnuť ich sprístupňovanie čo najširšej verejnosti, vytvoriť podmienky pre aktívnu účasť múzeí a galérií na výchove a vzdelávaní školskej mládeže, podporovať dlhodobú spoluprácu so školami a participovať na rozvoji a kultúrnom usmerňovaní mladej generácie, bezplatným vstupom do múzeí a galérií prispieť k zlepšeniu dostupnosti kultúry pre deti a mládež, podporiť návštevnosť v múzeách a galériách a minimalizovať administratívnu náročnosť zabezpečenia voľného prístupu ku kultúre. Uvádzacím dňom projektu bol 1. december 2006 a v roku 2007 je realizovaný periodicky každý prvý piatok v mesiaci. Do projektu sa zapojili Slovenská národná galéria v Bratislave, Múzeum Slovenského národného povstania v Banskej Bystrici, Slovenské technické múzeum v Košiciach, Slovenská národná knižnica v Martine a Štátna vedecká knižnica v Banskej Bystrici. Ďalej, dokončenie a otvorenie novej budovy Slovenského národného divadla. Jednou z ťažiskových úloh ministerstva bolo ukončenie všetkých prípravných prác súvisiacich s novostavbou Slovenského národného divadla tak, aby bol splnený záväzný termín jeho otvorenia 14. apríla 2007. Termín slávnostného otvorenia bol splnený. Nadväzne na to začala pravidelná činnosť všetkých súborov Slovenského národného divadla v novej budove. Ďalej, obnovenie Festivalu vo Východnej. Ministerstvo kultúry sa priamo podieľalo na príprave a realizácii 52. ročníka folklórneho festivalu vo Východnej, ktorý je celonárodnou slávnosťou tradičnej ľudovej kultúry na Slovensku. Zapojilo sa hlavne do prípravných aktivít súvisiacich s dostavbou amfiteátra vo Východnej, ktoré viedli po ročnej prestávke k znovuoživeniu festivalu. Ďalej, naštartovanie projektov financovaných zo štrukturálnych fondov, konkrétne informatizácia knižníc, vytvorenie siete s informačným prepojením vedeckých, akademických a špeciálnych knižníc vrátane ich modernizácie. Ďalej, vytvorenie projektu priorít v oblasti výtvarného umenia a ich úspešné zavedenie do praxe, čo malo za následok znovuobnovenie výstavných aktivít v Dome umenia v Bratislave. V 1. polroku 2007 ministerstvo vypracovalo a predložilo do legislatívneho procesu návrh zákona o periodickej tlači, tzv. tlačový zákon. Zákon spĺňa predpoklady moderného zákona na európskej úrovni, ktorý by mal nahradiť zastaraný tlačový zákon z roku 1996. Rovnako ministerstvo predložilo do legislatívneho procesu návrh zákona o poplatkoch za služby verejnosti poskytované Slovenskou televíziou a Slovenským rozhlasom. Jeho cieľom je zefektívniť výber poplatku ako primárneho zdroja financovania verejnoprávnych médií v Slovenskej republike. Ministerstvo má eminentný záujem na zosúladenie financovania prostredníctvom tejto osobitnej platby s platnou legislatívou. V rámci aktualizácie dlhodobých zámerov štátnej jazykovej politiky rozpracovanej v koncepcii starostlivosti o štátny jazyk Slovenskej republiky ministerstvo pripravilo a predložilo do medzirezortného pripomienkového konania návrh opatrení na riešenie naliehavých problémov v používaní štátneho jazyka a na riešenie porušovaní ustanovení zákona Národnej rady Slovenskej republiky č. 270/1995 o štátnom jazyku Slovenskej republiky v znení neskorších predpisov. Ministerstvo kultúry v 2. polroku 2006 pomáhalo zachrániť kniežaciu hrobku v Poprade - Matejovciach, ktorá bola objavená pri výstavbe priemyselného parku. Komorová hrobka patrí dosiaľ do málo známej praslovanskej etapy osídlenia severnej časti Karpatskej kotliny. Vznik hrobky je určený do poslednej tretiny 4. storočia nášho letopočtu. Unikátnosť nálezu nespočíva iba vo výpovednej hodnote výnimočne dobre zachovanej hrobky, ale tiež skutočnosti, že nálezy, jej časti sú najstaršie v strednej Európe. Ministerstvo poskytlo takisto mimoriadnu finančnú dotáciu z grantového systému a prispelo tak k záchrane hrobky a jej sprístupneniu. V oblasti záležitostí Európskej únie ministerstvo v hodnotenom období participovalo v príslušných výboroch a pracovných skupinách Rady Európskej únie a Európskej komisie na prezentácii materiálov, pri ktorých legislatívny proces bol už ukončený, prebiehal alebo začal, napríklad návrh rozhodnutia Európskeho parlamentu a Rady Európskej únie ustanovujúceho Program Kultúra na rok 2007 až 2013, návrh rozhodnutia Európskeho parlamentu a Rady Európskej únie ustanovujúceho Program Európa pre občanov na obdobie rokov 2007 až 2013 podporujúceho aktívne európske občianstvo, návrh rozhodnutia Európskeho parlamentu a Rady Európskej únie ustanovujúceho podujatie v rámci európskeho hlavného mesta kultúry na roky 2007 až 2019, odporúčanie Rady Európskej únie o digitalizácii a on line prístupnosti kultúrnych materiálov, o digitálnom uchovaní, návrh rozhodnutia Európskeho parlamentu a Rady Európskej únie o Európskom roku dialógu medzi kultúrami 2008, návrh Smernice Európskeho parlamentu a Rady Európskej únie, ktorou sa mení znenie Smernice rady č. 89/552 o koordinácii určitých ustanovení zákonov, iných právnych predpisov alebo správnych opatrení v členských štátoch týkajúcich sa vykonávania činnosti televízneho vysielania Televízia bez hraníc, návrh rozhodnutia Európskeho parlamentu a Rady Európskej únie dôležitého pre otvorenie programu na podporu európskeho audiovizuálneho sektora Médiá 2007. Ministerstvo sa aktívne podieľalo na vyšehradskej spolupráci prostredníctvom spoločných projektov. Tieto potvrdili ministri kultúry a štátni tajomníci v komuniké na 16. stretnutí ministrov kultúry a expertov V4 v Budapešti v januári 2007. Výsledkom činnosti, ktorú vykonáva vo vzťahu k UNESCO, bolo zabezpečenie nadväzujúcich aktivít Dohovoru na ochranu nehmotného kultúrneho dedičstva, ktorého zmluvnou stranou je Slovenská republika. V záležitostiach Rady Európy ministerstvo iniciovalo a zabezpečilo participáciu Slovenskej republiky v projekte Rady Európy v informačnom databázovom systéme Compendium základných fondov a trendov európskych kultúrnych politík. V oblasti cirkví a náboženských spoločností bolo na základe posúdenia základného dokumentu Cirkvi Ježiša Krista Svätých neskorších dní v Slovenskej republike a odborných stanovísk k pôsobeniu tejto cirkvi 18. októbra 2006 vydané rozhodnutie o jej registrácii. Návrh na registráciu obsahoval všetky zákonom stanovené náležitosti. Prípravný orgán pre registráciu cirkví zároveň potvrdil, že táto cirkev nebude požadovať akékoľvek priame štátne finančné dotácie alebo inú priamu finančnú pomoc zo strany štátnych orgánov Slovenskej republiky. Ministerstvu kultúry Slovenskej republiky bol dňa 14. septembra 2006 prípravným orgánom cirkvi predložený návrh na registráciu Ateistickej cirkvi neveriacich. Počas správneho konania registrujúci orgán, ktorým je ministerstvo kultúry, konštatoval, že návrh na registráciu predmetnej cirkvi nie je v súlade s podmienkami registrácie, ktoré určuje príslušný zákon. Na základe uvedeného vydal 18. decembra 2006 registrujúci orgán rozhodnutie o odmietnutí registrácie ateistickej cirkvi neveriacich. Dňa 19. februára 2007 boli prípravnými orgánmi cirkví predložené návrhy na registráciu Cirkvi Kresťanské spoločenstvá Slovenska a Bahájského spoločenstva v Slovenskej republike. V prípade Bahájskeho spoločenstva návrh na registráciu obsahoval všetky zákonom stanovené náležitosti. Na základe posúdenia základného dokumentu tejto náboženskej spoločnosti bolo 19. apríla 2007 vydané rozhodnutie o ich registrácii. Bahájske spoločenstvo v Slovenskej republike potvrdilo, že nebude vyžadovať finančnú podporu zo strany štátu. Toto spoločenstvo sa stalo osemnástou oficiálne registrovanou náboženskou spoločnosťou. V prípade Cirkvi Kresťanských spoločenstiev Slovenska registrujúci orgán konštatoval, že návrh na registráciu nespĺňa predpoklady stanovené príslušnou legislatívou. Na základe toho vydal 22. júna 2007 v správnom konaní rozhodnutie o odmietnutí registrácie tejto cirkvi. V roku 2007 pripravuje rezort kultúry právny predpis, ktorý počíta s valorizáciou miezd duchovných od 1. júla 2007 a to o 7 %. Pani poslankyňa, mohol by som ďalej pokračovať, postavili ste takto široko vašu otázku. Vzhľadom na to, že je na mňa nasmerovaná aj ďalšia otázka, ktorej sa nechcem vyhnúť, v tejto chvíli končím odpoveď na vašu otázku a odporúčam vám, keby ste sa chceli ešte podrobnejšie zoznámiť s činnosťou ministerstva kultúry, pozrieť si dostupné správy o činnosti a hospodárení ministerstva kultúry v 2. polroku 2006 alebo v 1. polroku 2007. Vzhľadom na to, že nie ste členkou mediálneho a kultúrneho výboru, považoval som za potrebné ku každej aktivite pripojiť aj pár viet vzhľadom na to, že ak sa pýtate na tú činnosť, je dobré, aby ste aj vedeli, v čom spočíval obsah tej činnosti alebo tej aktivity. Pani predsedajúca, skončil som svoju odpoveď.